You are here:Főoldal»Hírek»A kábítószer elleni küzdelemre hívják fel a figyelmet június 26-án
Az ENSZ 1987-es határozata óta minden évben június 26-án tartják a Drogellenes Nemzetközi Világnapot, amely évről évre rávilágít a drogfüggőségre, mint világméretű problémára. Mivel a kábítószerpiac rendkívül dinamikus és alkalmazkodó, terjedése is egyre veszélyesebb, ezért elengedhetetlen a fiatalok drogfogyasztásának megelőzése, valamint a függőség súlyos következményeire való figyelemfelhívás.
Az EMCDDA, azaz a Kábítószer és Kábítószer-függőség Európai Megfigyelőközpontja megállapította, hogy általánosan magas a kábítószer-hozzáférés, és bizonyos területeken folyamatos növekedést mutat. A legfrissebb adatok szerint Európában – a 28 EU-tagállamot, Törökországot és Norvégiát értve ez alatt - több mint egymillió kábítószer-lefoglalást jelentettek 2016-ban. Az Unióban 92 millió felnőtt (15-64 év között) próbált már ki tiltott drogot élete folyamán, és a becslések szerint 2016-ban 1,3 millióan részesültek kezelésben kábítószer-fogyasztás miatt. A jelentés alapján Magyarországon számottevően kevesebb a fogyasztók száma, mint az EU-s országok többségében. Míg a Parti-drog használata erősödik, addig a marihuánát illetően átlagosnak mondható a statisztikánk. A viszonylag kedvező mutatók annak köszönhetőek, hogy Európa egyik legszigorúbb szabályozását vezette be Magyar Kormány a kábítószereknél, és bezárt több kiskaput is a drogkereskedők előtt. Sajnos a kábítószer online-piaca növekvő tendenciát mutat, és az új típusú drogok folyamatos megjelenése is nehezíti azok terjedésének visszaszorítását.
A drogfogyasztás tüneteinek felismerése fontos, azonban nehéz, hiszen a kamaszodó tizenévesek sokszor hasonló viselkedést mutatnak. Mindenképpen fel kell figyelni a következő árulkodó jelekre:
fáradtság, közönyösség, levertség, kedvetlenség vagy ok nélküli örömkitörések
megváltozott kapcsolat a családtagokkal
a tanulmányi eredmény hirtelen romlása, figyelemzavar és gyengülő koncentrációs képesség
indokolatlan félelemérzés, idegesség, türelmetlenség
túl sok, esetleg összefüggéstelen beszéd
az étkezési és az alvási szokások feltűnő megváltozása
az addigi kedvenc tevékenység, hobbi, sport hanyagolása
saját maga és a környezete hanyagolása
Drogfogyasztás gyanúja esetén – Szegeden és Csongrád megyében – célszerű a Dr. Farkasinszky Terézia Ifjúsági Drogcentrum – tel.: 06-62 436-353 – pszichológus és pszichiáter szakembereitől segítséget kérni. A Csongrád Megyei Kormányhivatal Népegészségügyi és Élelmiszerlánc-biztonsági Főosztálya részt vesz a Kábítószerügyi Egyeztető Fórum munkájában, valamint közreműködik az iskolai interaktív drog-prevencióban. Egészségfejlesztő munkatársaink legutóbb június 14-én a Makói József Attila Gimnázium 10. és 11. osztályos évfolyamai részére tartottak interaktív foglalkozást a drogfogyasztás megelőzése érdekében.